LUISTER: Dít is die lied waarna Cyril in sy staatsrede verwys | Netwerk24
LUISTER: Dít is die lied waarna Cyril in sy staatsrede verwys
13 Februarie 2020 22:01
Cyril Ramaphosa tydens die staatsrede. Foto: Jaco Marais
Pres. Cyril Ramaphosa het Donderdagaand sy staatsrede afgesluit deur hulde te bring aan Joseph Shabalala, die stigter van die musiekgroep Ladysmith Black Mambazo, en te verwys na een van dié groep se bekendste liedjies, World in Union.
Shabalala (78) is Dinsdag in Pretoria aan onbekende oorsake dood.
Netwerk24 het vroeër berig die boorling van Ladysmith is aanvanklik in die St. Augustine-hospitaal in Durban opgeneem, maar dat hy weens die erns van sy toestand op 2 Januarie na die Life Eugene Marais-hospitaal in Pretoria oorgeplaas is. Sy vrou, Thokozile, was tot sy dood aan sy sy.
Ladysmith Black Mambazo het intussen sy Amerikaanse toer opgeskort om die begrafnis van sy ewe legendariese stigter by te woon. Die groep bestaan uit vier van Shabalala se ses kinders.
Ramaphosa het Donderdagaand spesifiek woorde uit dié groep se bekende lied "World in Union" aangehaal:
Ramaphosa het genoem dié woorde is in 'n ander era geskryf, maar dat die woorde vandag nog van waarde is.
Die Ladysmith Black Mambazo is veral bekend vir die opname van dié lied saam met PJ Powers vir die Rugby Wêreldbeker in 1995.
LUISTER HIER NA DIE LIED:
Wie was Joseph Shabalala?
Shabalala is in 1941 in Ladysmith, KwaZulu-Natal, gebore en het in sy jeug reeds uitgeblink as mbube- en isicathamiya-sanger – tradisionele Suid-Afrikaanse sangstyle wat gewoonlik a cappella uitgevoer word en waarvoor Ladysmith Black Mambazo vandag wêreldbekend is.
Hy het die groep in die vroeë 1960's gestig en het as afrigter, liedjieskrywer en komponis 'n leeue-aandeel in die groep se opgang na die wêreldverhoog gehad – eers met 'n buitelandse toer in 1981 en toe danksy hul samewerking met Paul Simon op sy 1986-album, Graceland.
Die groep spog vandag met meer as 60 van hul eie albums en vyf Grammy-pryse wat hulle oor die dekades heen vir die albums Shaka Zulu, Raise Your Spirit Higher, Ilembe, Live: Singing for Peace Around the World en Shaka Zulu Revisited gewen het.
Die Suid-Afrikaanse regering was vandeesweek een van die eerstes om op sy amptelike Twitter-rekening op Shabalala se dood te reageer. "Ons wil graag ons medelye betoon ná die dood van Joseph Shabalala, wat die groep Ladysmith Black Mambazo gestig het," lui die twiet. "Rus in vrede, Tata. Jou wedloop is voltooi."